ইতিহাস সাক্ষী, আমাদের অনেক কিশোর হাজারো মুক্তিকামী যোদ্ধার মতো একাত্তরে পাকিস্তানি শত্রুদের বিরুদ্ধে লড়েছে, প্রাণ দিয়েছে। সত্তর এমনকি আশির দশক পর্যন্ত কিশোর-তরুণদের নিয়ে শঙ্কিত হতে হয়নি। সে সময়ের একটি কিশোরের স্বভাব, আচরণ, মেধা, বুদ্ধি, বিবেচনা ভালো ছিল। বিদ্যালয়, গৃহে সে সময়ের কিশোররা শিক্ষক, বাবা-মাকে শ্রদ্ধা করেছে। অভিভাবকদের কিশোর সন্তান নিয়ে তেমন উদ্বিগ্ন হতে হয়নি। সময় বদলেছে। সেই সঙ্গে বদলেছে কিশোরদের আচরণ। ঘরে-বাইরে অনেকেই হয়ে পড়েছে বেপরোয়া। বাবা-মায়ের সঙ্গে অতি সামান্য বিষয় নিয়ে তর্ক করছে, ঝগড়া করছে। দেড়, দুইদিন অভিমান করে না খেয়ে থাকছে। অনেক কিশোরের চুলের স্টাইল, পোশাকের স্টাইল, আচরণ অনেকটাই আপত্তিকর। সবাই না, তারপরও কিছু কিছু কিশোরের প্রায় সারাক্ষণ পিঠে থাকে ব্যাগ, হাতে দামি মোবাইল। এদের শার্টের বোতাম থাকে খোলা, কোয়ার্টার প্যান্ট পরে সারা শহর নির্দ্বিধায় ঘুরে বেড়ায়। যেহেতু কোচিং, প্রাইভেটের সময় বলতে কিছু নেই, স্বাভাবিকভাবে রাত আটটা-নয়টা পর্যন্ত শিক্ষার্থীরা কোচিং করছে। আড্ডা মারছে, বাসায় ফিরছে রাত দশটায়। এরপর সে কি পড়াশোনা করবে ঘরে? কারণ ঘরে ফিরবে সে ক্লান্ত দেহে। এরপর ঘরে ফিরে ভারতীয় সিরিয়াল অথবা কিশোররা ফেসবুকে ডুবে যায়। ভার্চুয়াল সুখের অন্বেষায় অনেকে একসময় ধূমপানে আসক্ত হয়। একজন মেয়েবন্ধু অথবা একজন প্রেমিকাবিহীন জীবনকে অর্থহীন ভাবতে থাকে অনেক কিশোর, তরুণ। এই কিশোরদের অনেকে সবকিছুর মধ্যে ‘পাওয়াটা’কে বড় করে দেখে। সবক্ষেত্রে সে নিজেকে হিরো ভাবতে থাকে। কেউ তার প্রতিদ্বন্দ্বী হোক সেটি সে চায় না। বাবা-মায়ের অজান্তে অনেক কিশোরের হাতে হালকা অস্ত্র এখন। সামান্য স্বার্থের ব্যাঘাত ঘটলে সে ঘনিষ্ঠ বন্ধুকে ক্ষমা করছে না। বুকে ছুরি বসিয়ে দিচ্ছে।